Politiet har nu fundet den ene af de mænd, der er eftersøgt i drabssagen fra Jomfru Ane Gade i Aalborg. Det oplyser P4 Nordjylland. Manden, der er 26 år, blev anholdt på åben gade i København i aftes. Senere i dag bliver han kørt til Aalborg. - Anholdelsen foregik uden dramatik, siger politiinspektør Verner Holm fra Nordjyllands Politi. Politiet har ledt efter manden i et par uger, siden landsretten besluttede, han skulle varetægtsfængsles. Han var først blevet løsladt i byretten. Politiet leder fortsat efter en 23-årig mand i sagen, hvor i alt fire mænd nu er fængslet. Alle er sigtet for medvirken til knivdrabet på en ung mand i Jomfru Ane Gade i påsken.
Politiet har fundet den ene af de to eftersøgte i sagen.